**AJUNTAMENT DE CAPELLADES**

1. **LECTURA I APROVACIÓ DE L’ACTA ANTERIOR NÚM. 10 DEL 13/10/2014 I 11 DEL 29/10/2014.**

Obert l’acte i comprovat per la secretària l’existència del quòrum necessari perquè pugui ser iniciada la sessió i donat que les actes núm. 10 del 13/10/2014 i núm. 11 del 29/10/2014 han estat distribuïdes entre els/les Srs/es assistents, és donen per llegides (art. 110.3 del Decret Legislatiu 2/2003, de 28 d’abril, pel qual s’aprova el text refós de la Llei Municipal i de Règim Local de Catalunya).

Seguidament el Sr. alcalde pregunta als assistents si hi ha alguna rectificació a fer a les actes anteriors.

**El Sr. alcalde, Marcel·lí Martorell i Font,**  indica que les actes núm. 10 del 13/10/2014 i núm. 11 del 29/10/2014 les deixarem pendents d’aprovar per al proper Ple de desembre.

De l’acta núm. 10 del 13/10/2014 manca que algun grup enviï a Secretaria alguns matisos d’algunes intervencions que es van fer sobre la moció presentada pel Grup Municipal del PSC en relació amb la consulta del 9-N.

1. **DONAR COMPTE AL PLE DEL DECRET D’ALCALDIA 409/2014 (NOMENAMENT FUNCIONÀRIA INTERINA SRA. LAURA PÉREZ FERNÁNDEZ**

Es dóna compte al Ple del Decret d’Alcaldia núm. 409/2014:

***Decret 409/2014***

*Nomenament de la Sra. Laura Pérez i Fernández com a funcionària interina d’aquesta Corporació.*

*Atès que es necessari nomenar un/a funcionari/ària interí/na per cobrir la baixa per malaltia de la Sra. Eva Monteagudo i Hidalgo, funcionària de carrera d’aquesta corporació, que ocupa el lloc de treball d’auxiliar administrativa adscrit a Intervenció.*

*Aquesta substitució s’haurà de limitar estrictament a la baixa per malaltia de la citada funcionària.*

*Atès que l’esmentada plaça, segons proposta del regidor d’Hisenda, podrà ser desenvolupada per la Sra. Laura Pérez Fernández, la qual acredita experiència necessària per cobrir-la temporalment.*

*Vistos els informes d’Intervenció i de Secretaria,*

*- No s’ha observat el tràmit de convocatòria pública.*

*Vist el que disposen els articles 53.1) i 291.3 del text refós de la Llei Municipal i de Règim Local de Catalunya, aprovat pel Decret Legislatiu 2/2003, de 28 d’abril i 55 f), 94.3 del Decret 214/1990, l’article 31.d, del Decret 233/2002, de 25 de setembre, pel qual s’aprova el Reglament d’accés, promoció i mobilitat de les policies locals, de la Llei 7 (2007, de 12 d’abril, de l’Estatut Bàsic de l’empleat públic)*

***R E S O L C:***

*PRIMER.- Nomenar funcionària interina amb caràcter d’urgència a la Sra. Laura Pérez i Fernández, amb el DNI núm. 40 989 540-K, com a auxiliar, escala administració general; codi de la plaça, 154; Grup, C2; nivell, 18; durant la baixa per malaltia de la funcionària Sra. Eva Monteagudo i Hidalgo, amb un sou anual de 17.800,00 € bruts anuals, amb una jornada de 37,5 hores setmanals, corresponent a una jornada completa.*

*SEGON.- Aquest nomenament serà efectiu a partir del dia 10 de novembre de 2014 fins a la data d’alta del procés de malaltia de la Sra. Eva Monteagudo Hidalgo. No obstant això, s’extingirà abans de complir-se el termini estipulat si es produeix alguna de les causes de cessament a què fa referència l’article 7 del Decret 214/1990, de 30 de juliol, pel qual s’aprova el Reglament del personal al servei de les entitats locals.*

*TERCER.- Notificar aquest nomenament a la interessada i al representat del personal funcionari, als efectes oportuns.*

*QUART.- Donar compte d’aquest Decret en el proper Ple de la corporació .*

*Així ho mana l'alcalde i signa en presència meva, la secretària, que en dono fe.*

*Capellades, 5 de novembre de 2014*

*Marcel·lí Martorell i Font Milagros de Legorburu i Martorell*

*Alcalde-president Secretària*

**Sr. alcalde, Marcel·lí Martorell i Font.** Bé en tot cas l’únic que fem és notificar al plenari com correspon del nomenament de la funcionària interina amb caràcter d’urgència de la senyora Laura Pérez Fernàndez, durant la baixa per malaltia de la funcionària senyora Eva Monteagudo Hidalgo

**Grup Municipal de VdC-CUP**

**Sr. Aleix Auber i Àlvarez,** Un parell de coses, en primer lloc, al decret consta que vistos els informes d’Intervenció i Secretaria hem de dir que no hem vist l’informe d’intervenció i demanem que se’ns informi.

D’altra el que es va estar parlant a la comissió informativa, si més no és una opinió per part nostra, l’ocupació d’aquesta plaça s’ha donat d’una forma aleatòria, en aquest sentit, s’ha buscat una persona, s’ha excusat el fet de que costa de trobar personal capacitat amb els programes que avui en dia es porten a terme des de l’àmbit econòmic sobretot. Atenent-nos a la urgència, si que entenen l’ocupació de la plaça, però des de Vila de Capellades entenem que el concurs seria potser la manera mes oberta i transparent sobretot, perquè en ser un concurs es presenta gent que està capacitada i per tant allò que estàs exigint és més senzill de trobar, perquè no es presenta gent que no sàpiga el que es demana. També un dels aspectes que es va comentar, no pas per part de la CUP, i també compartim, és el fet d’haver pensant en el personal que antigament es va disputar aquesta plaça. Ho hem anat repetint aquest concepte en altres episodis similars, entenem el procediment, sense voler entrar en el fet de què sigui una cosa que no es pugui fer, això ja sabem que no és, però entenen que és una forma potser més oberta, més transparent i més positiva per a la institució d’ocupar una plaça en aquestes circumstàncies

**GRUP MUNICIPAL D’ERC**

**Sr. Àngel Soteras i Largo.** Com ha dit el portaveu que m’ha precedit, el que vam comentar a la comissió informativa des d’Esquerra Republicana. És el següent:

Primer podíem entendre que s’havia de cobrir aquesta plaça amb una certa urgència, perquè és un lloc de responsabilitat a l’Ajuntament i que no es pot deixar buit més temps de l’estrictament necessari, però també vam dir que no enteníem el procediment en que s’havia cobert la plaça, tot i que se’ns van donar explicacions això de què és una plaça d’una especial dificultat, etc. seguim entenent que no s’ha fet bé, i que el procediment es francament millorable, seguim entenent que fins i tot que si teníem problemes per terminis de fer un concurs llarg, hauríem d’haver fet un mínim anunci públic perquè tinguéssim currículums per triar. Son els que ha demanat directament l’equip de govern o personal de la pròpia Administració, creiem que no és la millor manera, s’hauria d’haver posat qualsevol anunci com sovint fa l’Ajuntament per anunciar coses que fa.

Es necessita cobrir una plaça amb aquestes característiques, recollim currículums de tal dia a tal dia, i després fer una valoració dels currículums i triar la millor opció, per diferents raons, per transparència, evidentment i per practicitat perquè així disposaríem de més currículums, per anar cobrint qualsevol altre eventualitat que ens passi. Entenem que la proposta, suggeriment, o la pregunta que vam fer nosaltres, si realment tenim una emergència potser podíem haver anat a tirar de la llista de gent que s’havia presentat per cobrir aquesta plaça amb anterioritat, i és raonable que no es fes perquè aquesta plaça es va convocar fa molt temps. Crec que s’ha perdut una oportunitat única per fer una bossa de treball amb tota la informalitat que vulgueu però como a mínim pública oberta i transparent

Per això remarcar-ho, reiterar-ho, no tenint cap dubte de la competència d’aquesta senyora que cobrirà la plaça, com tampoc cap garantia no tenim res, ni dubtes ni garanties, no hem vist, que segurament hi són, però a la carpeta d’avui no les hem sabut veure, ni el currículum de la persona que ocuparà la plaça ni els altres currículums, que se suposa que s’han valorat i que s’han desestimat i per tant, insistim, aquesta vegada és donar compte, sabem que no hi ha res a votar, que és una decisió presa de forma unilateral per l’equip de govern, però si que demanem que qualsevol altra plaça que s’hagi de cobrir, es faci amb aquesta mínima transparència de fer, un mínim anunci públic, recollida de currículums, una valoració, en la qual, crec, ningú de l’oposició dubtarà del bon criteri de l’equip de govern a l’hora de triar el millor currículum presentat, però si que voldríem que es pogués presentar tothom, després l’equip de govern triarà el millor.

**Sr. Alcalde, Marcel·lí Martorell i Font.** D’acord, només dos matisos, insisteixo, que el que s’ha fet és cobrir una baixa per malaltia, encaixo una certa critica en el sentit que si que possiblement que hauríem d’haver fet una borsa de treball, cosa que és un tema pendent per part de l’Ajuntament, però, en tot cas, no si no corresponia fer un concurs, perquè insisteixo és per cobrir una baixa per malaltia.

1. **DONAR COMPTE AL PLE DE LA SENTÈNCIA NÚM. 202/2014 PROCEDIMENT ABREUJAT NÚM. 255/2013-5 AMB ARFEBE, SL.**

**El Sr. alcalde, Marcel·lí Martorell i Font,**  en referència amb la Sentencia núm. 202/2014, Procediment abreujat 255/2013 referent a la demanda presentada per ARFEBE, SL contra l’Ajuntament de Capellades dóna compte, precisament en un ple similar amb aquest, on també teníem públic, força públic assistent en aquell dia van planejar certs dubtes doncs de si l’equip de govern havia gestionat bé aquest assumpte o aquest litigi amb l’empresa ARFEBE, S.L, nosaltres vam van dir en aquell moment que estàvem convençuts, que la gestió que es va fer era la correcte, i una mica avui ens avala que podem donar compte d’aquesta sentència judicial en la qual es dóna la raó a l’Ajuntament de Capellades, recordem que el que hi havia era una demanda cap a l’Ajuntament en la qual es demanava que es retornés el lloguer de l’espai que en el seu moment va sortir a concurs del que s’anomena el Restaurant Chup’s. Al·legava el demandant un defecte de forma en la comunicació, etc. l’Ajuntament no sols ho va rebutjar sinó que l’Ajuntament, en tot cas, segueix reclamant el deute de, aproximadament, d’uns noranta mil euros.

Per tant aquesta, la sentència dóna la raó a la institució que representem i el que toca ara és que l’Ajuntament el que ha de fer es buscar les maneres, buscar les formes, com alcalde estic obert a qualsevol possibilitat de recobrar aquest deute pendent.

**GRUP MUNICIPAL D’ERC**

**Sr. Àngel Soteras i Largo.** Només un matís, per evitar qualsevol possible mala interpretació, és veritat que des dels grups de l’oposició i concretament Esquerra Republicana no se’n desdiu pas ara, es van expressar certs dubtes sobre com havia portat aquest tema l’equip de govern i continuem expressant-los, una altra cosa és que ara en aquest judici s’hagi donat la raó a l’Ajuntament amb una cosa en què l’equip de govern no va tenir l’oposició de ningú. En el fet de reclamar judicialment el que calgués. Tots els dubtes i tots els retrets en més o menys intensitat dels diferents grups de l’oposició, anaven en el sentit que l’equip de govern havia deixat podrir el tema durant massa temps i això havia portat a una situació molt més complicada que si s’hagués fet d’una altra manera, però en el fet, i ara parlo de memòria, en tot cas, els meus companys d’oposició em podrien desdir, no crec recordar que en cap moment quan l’equip de govern havia plantejat reclamar judicialment ...fer fora als no complidors dels contractes hagués comptat amb cap vot en contra de cap partit

**Sr. alcalde, Marcel·lí Martorell i Font.** Sr. Àngel Soteras i Largo se molt bé que no hi va haver cap vot en contra, però se també que en algun moment va planejar la idea o es va preguntar a l’equip de govern, de si estàvem del tot segurs que havíem emprat tots els procediments que havien de seguir i si tot s’havia fet correctament, nosaltres aleshores vam dir que si que tot era correcte, una de les proves és que després judicialment se’ns ha donat la raó.

Tot aclarit

1. **MOCIÓ PER LA QUAL ES DETERMINA QUE EN ELS PROCESSOS JUDICIALS DAVANT LA JURISDICCIÓ ORDINÀRIA EN ELS QUALS EL GOVERN O L’ADMINISTRACIÓ DE LA GENERALITAT O ENTITATS DEL SEU SECTOR PÚBLIC SIGUIN PART, SE SOL·LICITI A L’ÒRGAN JURISDICCIONAL COMPETENT QUE LA TRAMITACIÓ DEL PROCÉS ES REALITZI EN LLENGUA CATALANA EN LES DIVERSES INSTÀNCIES QUE TINGUIN LLOC A CATALUNYA.**

**El Sr. alcalde, Marcel·lí Martorell i Font,** indica que en definitiva el que volem és aprovar a l’Ajuntament de Capellades un acord similar aprovat per acord del Govern de la Generalitat de Catalunya en el qual s’acorda:

QUE EN ELS PROCESSOS JUDICIALS DAVANT LA JURISDICCIÓ ORDINÀRIA EN ELS QUALS EL GOVERN O L’ADMINISTRACIÓ DE LA GENERALITAT O ENTITATS DEL SEU SECTOR PÚBLIC SIGUIN PART, SE SOL·LICITI A L’ÒRGAN JURISDICCIONAL COMPETENT QUE LA TRAMITACIÓ DEL PROCÉS ES REALITZI EN LLENGUA CATALANA EN LES DIVERSES INSTÀNCIES QUE TINGUIN LLOC A CATALUNYA:

Acord del Govern pel qual es determina que en els processos judicials davant la jurisdicció ordinària en els quals el Govern o l’Administració de la Generalitat o entitats del seu sector públic siguin part, se sol·liciti a l’òrgan jurisdiccional competent que la tramitació del procés es realitzi en llengua catalana en les diverses instàncies que tinguin lloc a Catalunya.

L’article 6 de l’Estatut d’autonomia de Catalunya reconeix el català com a llengua pròpia de Catalunya, d’ús normal de les administracions públiques de Catalunya, i oficial, que totes les persones tenen el dret d’utilitzar i el dret i deure de conèixer, això com també reconeix que els poders públics han de facilitar l’exercici d’aquest drets i el compliment d’aquest deure.,

Aquest reconeixement té el seu correlatiu en l’article 33.1 del mateix Estatut que consagra el dret d’opció lingüística dels ciutadans, els quals tenen dret en les relacions amb les institucions, les organitzacions i les administracions públiques de Catalunya a utilitzar la llengua oficial que elegeixin.

Si bé en l’àmbit de les administracions públiques s’han articulat solucions a la pluralitat lingüística, la realitat demostra que l’Administració de justícia ha restat, en aquest sentit, com un reducte aïllat, poc permeable a la utilització d’altres llengües oficials diferents del castellà i això a pesar del reconeixement que l’article 231 de la Llei orgànica 6/1985 d’1 de juliol, del poder judicial, va fer de les altres llengües com a oficials en l’Administració de Justícia, habilitant el seu ús en totes les actuacions judicials. I a pesar també que l’apartat 3 de l’article 33 de l’Estatuts estableix l’obligació de jutges i magistrats, fiscals i del personal al servei de l’Administració de justícia, d’acreditar , per prestar serveis a Catalunya, que tenen un nivell de coneixement adequat i suficient de les llengües oficials que els faci aptes per complir les funcions pròpies dels seus llocs de treball; exigència que resulta així mateix de l’article 102 i 4 del mateix Estatut.

En els darrers temps, l’ús del català als jutjats i tribunals de justícia de Catalunya ha experimentat fins i tot un cert retrocés. Sovint succeeix que a l’hora de relacionar-se amb l’Administració de justícia, persones que parlen català en tots els àmbits de la vida privada i social, canvien de llengua i utilitzen el castellà, tant de forma oral com escrita.

Cal una acció sostinguda en el temps que a afavoreixi el català sigui utilitzat amb normalitat, també en l’àmbit de la justícia, perquè el dret a usar la llengua catalana davant l’Administració de justícia és un dret indiscutible, regulat no només a la Llei orgànica 6/1985, d’1 de juliol, sinó també a la Llei 1/1998, de 7 de gener, de política lingüística, a la Carta europea de les llengües regionals o minoritàries i a la Carta dels drets dels ciutadans davant la justícia; i suposa que els ciutadans davant la justícia; i suposa que els ciutadans han de poder triar la llengua en què relacionar-s’hi i ser-ne atesos, oralment i per escrit.

L’article 50.1 de l’Estatut, per la seva banda, estableix el deure dels poders públics de protegir el català i de fomentar-ne l’ús, la difusió i el coneixement.

D’acord amb l’article 13.3 de la Llei 1/1998. de 7 de gener, tothom qui ho sol·liciti ha de rebre en la llengua oficial demandada les testimoniances de les sentències i els actes resolutoris que l’afecten, sense retards per raó de la llengua. La ratificació per Espanya l’any 2001 de la Carta europea de les llengües regionals o minoritàries va suposar estendre aquest dret a tota la documentació i al mateix procés. Així, l’article 9.1 de la Carta, un dels ratificats íntegrament per Espanya , estableix el compromís d’assegurar que els òrgans jurisdiccionals, a apetició d’una de les parts, menin el procediment en les llengües regionals o minoritàries, i ho repeteix per als ordres jurisdiccionals, civil, penal i administratiu. Encara, l’article 33.2 de l’Estatut d’autonomia de Catalunya reconeix el dret de totes les persones, en les relacions amb l’Administració de justícia, el Ministeri Fiscal, el notariat i els registres públics a utilitzar la llengua oficial que elegeixen en totes les actuacions judicials, notarials i registrals, i a rebre tota la documentació oficial emesa a Catalunya en la llengua sol·licitada, sense que puguin patir indefensió ni dilacions indegudes a causa de la llengua emprada, ni se’ls pugui exigir cap mena de traducció.

El Gabinet Jurídic, integrat per tots els advocats i les advocades de la Generalitat, és l’òrgan encarregat de l’assessorament en dret i la representació i la defensa jurídica del Govern de la Generalitat de Catalunya i de la seva Administració.

En l’exercici de les seves funcions contencioses davant els òrgans judicials i en totes les actuacions judicials que es duen a terme a Catalunya, els advocats i advocades de la Generalitat empren el català. Tanmateix, i per tal d’aconseguir la plena normalitat de l’ús del català en l’àmbit de la justícia, és fa necessari que les actuacions judicials es facin en la llengua pròpia de Catalunya, com una garantia més del dret d’ús de la llengua pròpia en el món judicial i com un exponent d’una justícia moderna, àgil i eficaç.

A la reunió de l’Observatori Català de la Justícia del dia 12 de desembre de 2012, es va aprovar el “Manual de bones pràctiques lingüístiques a la Justícia”, un treball realitzat pel grup de treball de l’Observatori Les llengües de Catalunya en l’àmbit de l’Administració de Justícia que en la seva bona pràctica 3.6 ja va acordar que l’advocat en un procés sempre pot demanar les actuacions en català per mitjà d’una petició expressa al jutjat” essent el millor sistema per fer efectiu aquesta dret ·la petició formal en un altressí en el primer escrit que adreça dins del procediment”.

Per tot això, l’alcalde, Sr. Marcel·lí Martorell i Font, proposa al Ple de l’Ajuntament el següent acord:

Primer.- Sol·licitar al Departament de la Presidència i el Departament de Justícia del Govern de la Generalitat de Catalunya que en els processos judicials davant la jurisdicció ordinària en els quals el Govern o l’Administració de la Generalitat o entitats del seu sector públic siguin part, en el primer acte processal en que sigui possible fer-ho, la seva representació i defensa sol·liciti a l’òrgan jurisdiccional competent que la tramitació del procés es realitzi en llengua catalana en les diverses instàncies que tinguin lloc a Catalunya.

**Sr. alcalde, Marcel·lí Martorell i Font.** Sabeu que en el sector judicial moltes vegades en què per inèrcia o perquè ningú diu res al contrari, la documentació o els tràmits es fan en llengua castellana i no en llengua catalana. Considerant que el sector públic representa un pes important en els tràmits judicials, nosaltres volem que l’ús de la llengua catalana es normalitzi a l’àmbit judicial a Catalunya.

**Grup Municipal de VdC-CUP.** Nosaltres votarem a favor, si que és cert, que dins la normalització lingüística, al nostre país és un dels àmbits que més pateix la nostra llengua, per una altra banda, cal dir que si haguéssim de posar un però en aquesta moció, seria en el fet de què no només les institucions pateixen aquest greuge, sinó que també la societat civil ho pateix diàriament.

**Sr. alcalde, Marcel·lí Martorell i Font.** Com alcalde quan vaig a la notaria o un lloc similars insisteixo que les Actes Notarials i altres documents es facin en llengua catalana, si que és veritat que alguna vegada se’ns ha escapat. Precisament la sentència que us he llegit abans no està en català.

**GRUP MUNICIPAL D’ERC**

**Sr. Àngel Soteras i Largo.**  Esquerra Republicana votarà a favor, si bé és constatar que és una moció benintencionada, però el que acaba dient és que es demana a les administracions que sol·licitin una cosa que de fet ja poden fer, aquesta potestat ja es pot fer, per tant l’aprovarem, tot el que sigui fer soroll per la causa, en el bon sentit de la paraula ens hi apuntarem, estem demanant una cosa de les poques que si que ja podem fer

**Sr. alcalde, Marcel·lí Martorell i Font.**  És una cosa que no va de cara en fora sinó que ens ho autoexigim nosaltres mateixos.

**Grup Municipal del PSC.**

**Sr. Aarón Alcázar i Gutiérrez.** Votarà a favor, evidentment és un tema prou clar.

Passada a votació la MOCIÓ PER LA QUAL ES DETERMINA QUE EN ELS PROCESSOS JUDICIALS DAVANT LA JURISDICCIÓ ORDINÀRIA EN ELS QUALS EL GOVERN O L’ADMINISTRACIÓ DE LA GENERALITAT O ENTITATS DEL SEU SECTOR PÚBLIC SIGUIN PART, SE SOL·LICITI A L’ÒRGAN JURISDICCIONAL COMPETENT QUE LA TRAMITACIÓ DEL PROCÉS ES REALITZI EN LLENGUA CATALANA EN LES DIVERSES INSTÀNCIES QUE TINGUIN LLOC A CATALUNYA, resta aprovada per la unanimitat dels tretze regidors assistents al Ple, dels tretze que componen de dret aquesta corporació.

1. **APROVACIÓ ORDENANÇA GENERAL DE CONVIVÈNCIA CIUTADANA I ÚS DELS ESPAIS PÚBLICS DE CAPELLADES.**

Aquest punt es deixa pendent per a la proper sessió que celebri el Ple de l’Ajuntament.

1. **ASSUMPTE D’URGÈNCIA.- MODIFICACIÓ DE CRÈDIT NÚM. 8 PER TRANSFERÈNCIA I GENERACIÓ DE CRÈDITS MITJANÇANT INGRESSOS.**

**MODIFICACIÓ PRESSUPOSTÀRIA NÚMERO 8/2014**

Vist l'expedient elaborat pels serveis municipals, i trobant conforme els objectius del mateix, es proposa l’adopció del següent acord:

Primer.- Les habilitacions que s'acorden són les següents :

|  |  |  |  |  |  |
| --- | --- | --- | --- | --- | --- |
| PR. | ECON. | DESCRIPCIÓ | CONSIG. ANT. | MOD.  | CONSIG. FIN. |
|   |  |  |  |  |   |
| 4300 | 22699 | Actuacions promoció comerç | 0,00 | 8.000,00 | 8.000,00 |
|  |  | **TOTAL MODIFICACIONS**  | **0,00** | **8.000,00** | **8.000,00** |

Segon.- Referent a l'estat de despeses o crèdits inicials del Pressupost de despeses, pel que es refereix a les aplicacions pressupostàries que han sofert transferències de crèdit, aquestes quedaran de la següent manera:

|  |  |  |  |  |  |
| --- | --- | --- | --- | --- | --- |
| PR. | ECON. | DESCRIPCIÓ | CONSIG. ANT. | MOD.  | CONSIG. FIN. |
| 9290 | 27000 | Despeses imprevistes | 18.008,43 | - 4.000,00 | 14.008,43 |
|  |  |  |  |  |  |

Tercer.- En quan a l’estat d’ingressos es proposa la introducció del següent concepte:

|  |  |  |  |  |
| --- | --- | --- | --- | --- |
| **CODIG PTO.** | **TITOL** | **PREVISS. INICIAL** | **IMPORT MODIFIC.** | **TOTAL PRESS.** |
| 46104 | Diputació de Barcelona | 0 | 4.000,00 | 4.000,00 |
| TOTAL INGRESSOS MODIFICATS  |  |  | 4.000,00 |  |

Quart.- Que aquest expedient de modificació de crèdits sigui exposat al públic pel termini de QUINZE DIES HÀBILS previ anunci en el B.O.P., i en el Tauló d'Edictes d'aquesta Casa Consistorial, i un cop transcorregut el termini, cas de no presentar-se cap reclamació contra el mateix, es considerarà aprovat definitivament. Tot això de conformitat al que preveuen els articles 169.1, i 177.2 del RDL 2/2004, de 5 de març, text refós de la Llei Reguladora de les Hisendes Locals.

**El Sr. Marcel·lí Martorell i Font**  indica que no ho vàrem passar per la comissió informativa com es preceptiu, en primer lloc no ho podíem passar perquè l’expedient no existia.

Hem aconseguit una subvenció de 4000 € de la Diputació de Barcelona, destinada a actuacions comercials, per potenciar el comerç local. La Diputació ens subvenciona el 50 % i l’Ajuntament aportarà l’altre 50 % d’una actuació comercial, l’objectiu es potenciar la campanya de Nadal a Capellades.

Es subvencionaran vàries actuacions comercials com: posar banderoles, distribuir tríptics a Capellades i rodalies, bosses reutilitzables amb el nom de Capellades, es vol fer una campanya per atraure compradors, aquesta campanya comercial permetrà fer el saló de la infància.

Es rescata una cosa que s’havia fet fa més de deu anys, i gràcies a la col·laboració de Capellades Comerç es podrà tornar a fer a Capellades.

**Grup Municipal de VdC-CUP**

**Sr. Aleix Auber i Àlvarez .** Ens sembla bé el fet de donar una empenta en aquest sentit econòmic, a partir d’aquesta ajuda es desenvolupen diferents propostes positives i s’ha de votar la urgència?

Per part de Secretaria, s’indica que sí.

**Sr. Aleix Auber i Àlvarez.** Dins del debat que hem tingut sempre, amb els pressupostos en partides de 1000, 2000 3000 etc., veiem que hi ha disponibilitat ràpida, de vegades quan estem discutint sobre consignacions pressupostàries i ens trobem en la reticència de l’equip de govern i ara, doncs, veiem que no hi ha problemes per trobar aquestes partides més petites.

Un apunt en aquest fet, debatem en el pressupost per partides ínfimes i ara trobem sorprenentment aquestes partides darrera la butxaca

**El Sr. alcalde, Marcel·lí Martorell i Font.**  Hem tret això d’imprevistos, però ara a final d’any el risc de tenir imprevistos és menor, vull ser cautelós, en tot cas, ens trobem al mes de desembre, si haguéssim trobat un altre imprevist fa dos mesos, aquesta campanya no la haguéssim pogut fer

**Grup Municipal de VdC-CUP.**

**Sr. Aleix Auber i Àlvarez.** Ens alegrem que hi hagi aquests marges.

**Grup Municipal d’ERC**

**Sr. Àngel Soteras i Largo**.- Cap problema, votarem a favor de la urgència i de la modificació encoratgem al comerç capelladí a continuar actiu. S’ha de dir, hauria estat una mostra d’interès pel tema que l’equip de govern contactes de forma informal amb els grups de l’oposició per a la realització d’aquesta campanya de Nadal, com amb altres temes que interessen a l’equip de govern.

**Grup Municipal del PSC**

**Sr. Aarón Alcázar i Gutiérrez.** Votarem a favor tant per la urgència com de l’aprovació de modificació del crèdit , compartim el que s’ha dit, podríem haver trobat formes de comunicar-nos-ho abans.

**Sr. alcalde, Marcel·lí Martorell i Font.** Accepto el retret.

**Passada a votació** la inclusió per urgència en l’ordre del dia d’aquesta sessió la Modificació de crèdit núm. 8 per transferència i generació de crèdits mitjançant ingressos, si s’escau, s’aprova per la unanimitat dels tretze regidors assistents al Ple, dels tretze que componen de dret aquesta corporació.

**Passada a votació** l’aprovació de la Modificació de crèdit núm. 8 per transferència i generació de crèdits mitjançant ingressos resta aprovada per la unanimitat dels tretze regidors assistents al Ple, dels tretze que componen de dret aquesta Corporació.

1. **MANIFEST *INSTITUCIONAL DIA INTERNACIONAL PER A L’ELIMINACIÓ DE LA VIOLÈNCIA ENVERS LES DONES***

***MANIFEST INSTITUCIONAL DIA INTERNACIONAL PER A L’ELIMINACIÓ DE LA VIOLÈNCIA ENVERS LES DONES 25 de novembre de 2014***

*Avui, 25 de novembre, les administracions i la societat civil tornem a aplegar-nos per manifestar, una vegada més, el nostre rebuig a la violència masclista i per fer pública la nostra ferma voluntat de seguir treballant fins eradicar-la.*

*Un any més, malauradament, tornem a ser aquí per haver de recordar i fer palès que els drets de les dones són drets humans i que el fet de vulnerar-los, més enllà de la injustícia i la crueltat, significa una manca de reconeixement de l’autoritat i la llibertat femenina i representa un gran impediment per assolir la pau, el desenvolupament i el dret d’exercir la ciutadania. Una societat desenvolupada no es pot permetre vulnerar els drets més bàsics i elementals de la meitat de la seva població.*

*En la societat actual, les discriminacions s’han revelat, a la pràctica, molt més resistents i insidioses del que es podria imaginar; les raons de les desigualtats estan més lligades a les estructures de funcionament de la nostra societat del que es creia. Al mateix temps, en situacions de crisi com la que ara ens toca viure, la xacra de la violència masclista es torna silenciosa i la lluita per apoderar les dones i fomentar la denúncia social de qualsevol forma de violència contra les dones retrocedeix davant la impossibilitat material de sobreviure en solitari. La manca d’autonomia i de llibertat que moltes vegades envolta les dones, les situa en una posició de dependència i d’inseguretat que les fa més vulnerables.*

*La violència contra les dones, sigui quina sigui la seva situació particular, és una violació greu de llurs drets fonamentals, però encara és més odiosa i intolerable en el moment en què s’exerceix contra una dona afectada per una discapacitat; i, això no obstant, és proporcionalment més freqüent. A la Unió Europea existeixen aproximadament 40 milions de nenes i dones amb discapacitat de les quals més del 40% sofreix o ha sofert alguna forma de violència. Les dones amb discapacitat s’enfronten a una discriminació múltiple, freqüentment desconeguda i invisible, que es tradueix en la pràctica en una veritable vulneració constant dels seus drets i llibertats. En l’imaginari col·lectiu les dones amb 2 discapacitat estan oblidades. Per aquestes dones no existeix cap tipus de reconeixement social, perquè senzillament no existeixen.*

*La discapacitat no ha de ser considerada des de la vulnerabilitat, sinó des de la necessitat d’establir un nou ordre mitjançant la visualització de les aportacions de les dones i la participació de manera activa en la presa de decisions, sense cedir davant d’estereotips socials que no tenen en compte la seva singularitat i les limiten, tot donant pas a noves mirades sobre el món i obrir, així, noves vies de transformació personal i col·lectiva.*

*Avui, al nostre país, disposem del coneixement i dels instruments adients per avançar en la lluita contra la violència masclista, disposem dels elements necessaris per construir una base sòlida que ens permeti donar respostes integrals i de manera coordinada a les diferents problemàtiques que es deriven d’una situació de violència cap a les dones, cap a totes les dones, incloses les que, a més a més, pateixen una doble discriminació, perquè tenen alguna diversitat funcional.*

*Des de ja fa força anys, han estat moltes les mesures activades per fer front a la violència masclista. S’han aprovat lleis innovadores, s’han posat en marxa recursos d’atenció, suport i recuperació per a les dones i per als seus fills i filles, s’han acordat protocols entre tots els agents implicats i, dia a dia, es posen en marxa mesures i programes impulsats per les associacions de dones i promoguts per les administracions per avançar en l’eradicació d’aquesta violència. No obstant això, malgrat tots els avenços, en la quotidianitat se segueixen vulnerant els drets fonamentals de les dones i la seva dignitat i la seva llibertat es veuen afectades amb les pràctiques violentes que pateixen. Malgrat això, les dones segueixen sent assassinades pel fet de ser dones i totes les mesures seran insuficients si no hi ha una autèntica transformació de les relacions entre homes i dones, dels seus models de comportament, sentimentals i afectius.*

*Reivindiquem que hem de tenir a l’abast tots els recursos possibles per prevenir-la, perseguir-la, i pal·liar i reparar els seus efectes amb l’únic objectiu possible i desitjable de la seva eradicació. És necessari que el suport, els coneixements, els sabers i la voluntat i el treball de les entitats de dones i de moltes institucions i organitzacions implicades en aquesta lluita comptin amb el suport polític i de les 3 administracions. És necessari que les institucions i administracions puguin comptar amb la xarxa associativa i l'expertesa dels moviments de dones. I, és imprescindible que tota la societat, homes i dones, lluiti per visibilitzar, denunciar i eliminar qualsevol tipus de discriminació patida per les dones.*

*La prevenció i la sensibilització no es poden desvincular de les intervencions adreçades a tota la població, incidint molt especialment en la població més jove.*

*Avui volem renovar públicament el nostre compromís de sumar esforços i crear sinergies de treball col·laboratiu, també amb els homes, que facin possible construir conjuntament dinàmiques innovadores per avançar en l’eradicació de la violència masclista. I volem aixecar la nostra veu, ferma, alta i clara, per denunciar la vulneració constant dels drets humans que és la violència contra les dones*

1. **PRECS I PREGUNTES.**

**Grup Municipal VdC-CUP**

**Sr. Aleix Auber i Àlvarez**

Tenim 4 preguntes i 3 referides al tema de l’Aigua

Avui ha sortit la noticia de què Capellades i 4 poblacions més, han estat denunciades per la Unió Europea pel tractament d’aigües residuals que es fan a Capellades, volem saber com està la situació o si l’Ajuntament o l’equip de govern sap alguna cosa al respecte.

**La Bassa**

La Bassa ens dóna la sensació que té unes pujades i baixades notables, amb situacions de pluges bones, si l’Ajuntament sap d’alguna maniobra, pou o empresa que estigui fent un ús inadequat. Aquest és un neguit compartit per tots els veïns de la vila, ja que els nivells d’aigua de la bassa i l’aqüífer no responen a les expectatives que ens té acostumats.

**Camí de Cal Manel**

Al final de la Costa de Cal Manel, sota l’Abric Romaní, ja fa temps hi ha molta aigua sempre en aquest camí, se sap on surt, on brolla i de quina forma es produeix aquest vessament d’aigua que no és normal?.

**Moció afectats per la Hipoteca.**

Fa uns mesos es va aprovar una moció, presentada per VdC-CUP a favor de la PHA (Plataforma d’afectats per la hipoteca a l’Anoia) en la qual es van aprovar uns punts en els quals ens vam identificar i comprometre a treballar-hi. Des del nostre punt de vista no s’està fent suficient, en aquesta moció hi va haver una empenta durant els dos primers mesos en els quals ens hi vam implicar. Entenem que es feina de l’equip de govern i de la regidoria en qüestió d’agafar el timó, i últimament no tenia cap més noticia de què s’estigui fent alguna actuació.

Què s’està fent i quins punts s’estan complint?

La sensació que tenim és que l’Ajuntament està lluny de complir aquests punts

En un dels punts de la moció s’acorda la creació d’una taula per l’habitatge en la qual figuraven representants de PHA i dels grups reunits, i en un primer moment ens vàrem anar reunint, però ara què s’està fent en funció d’aquesta moció?.

**Sr. alcalde, Marcel·lí Martorell i Font.** Hi ha aspectes d’aquesta moció que s’estan treballant des de l’àrea de serveis socials, feina se’n fa, segurament se’n voldria fer més però els recursos de la casa arriben on arriben, estic satisfet de com treballen els serveis socials, aquest any vam augmentar el temps que dediquen i recursos a serveis socials en col·laboració amb el Consell Comarcal.

Hi ha algun aspecte que es podria millorar?, no dic que no, aquesta tarda he tingut una reunió amb els responsables de la PHA de la comarca i del municipi i hem concretat una segona reunió de treball, i posar-nos deures fins a les hores

**Costa de Cal Manel**

**Sr. alcalde, Marcel·lí Martorell i Font,**  el problema que hi ha és que hi ha una canonada trencada, ja es va notificar als propietaris però el sobreeiximent d’aigua hi serà, però ara és d’una manera vistosa, el que se m’ha explicat és que el sobreeiximent hi seria i no es veuria, si es mira hi ha un punt al mig de la tubària on hi salta l’aigua.

**La Bassa**

**Sr. alcalde, Marcel·lí Martorell i Font**, compartim la intervenció de VdC-CUP, la Junta d’usuaris de la Aqüífer Carme-Capellades, ha encarregat un estudi en aquest sentit, no tenim coneixement de que hi hagi un pou o extracció d’aigua que faci que el nivell de la bassa no acabi de pujar.

**Denúncia Unió Europea**

**Sr. alcalde, Marcel·lí Martorell i Font.** Avui ha sortit una notícia als mitjans de comunicació, molt mal difosa o explicada, m’han trucat de la Agència Catalana de Notícies, preguntant-me per aquesta notícia i no sabia de que em parlaven.

Capellades tant en subministrament com en sanejament d’aigua està complint totes les normes que ens toca complir, potser hi ha algun aspecte a millorar, no dic que no, i també conec que hi ha algun aspecte a millorar però en un 99,9% de vegades està complint clarament per tant encara no tinc el coneixement de a què es referien però ho suposo, es deuen referir més al sistema de depuració de Capellades, que no depèn d’aquest ajuntament.

El Sr. alcalde, Marcel·lí Martorell i Font llegeix part del comunicat de premsa.

La comissió considera que les dades enviades per les autoritats espanyoles estan incompletes o fan pales el incompliment de la normativa

Jo entenc que el que està incomplet són les dades que les administracions espanyoles, o bé que l’ACA o el Govern espanyol envia les dades incompletes.

Jo em queixo, quan els titulars diuen Brussel·les denuncia al tribunal que cinc municipis catalans incompleixen la directiva de tractament d’aigües residuals, no és el mateix que diu la Comissió Europea.

Capellades en el seu moment va fer els col·lectors d’aigües residuals i aboquem a la depuradora que no gestiona l’Ajuntament sinó l’ACA, poder que no són bones les explicacions de les autoritat espanyoles cap a Europa del funcionament de la depuradora de Capellades.

He llegit un comunicat de l’ACA abans d’entrar al Ple que diu que dos dels cinc municipis han resolt els problemes, i assegura que Abrera i Capellades ja no incompleixen la legislació

Les informacions no són certes, m’interessaré si hi ha alguna cosa més. Les coses per part de l’Ajuntament s’han fet ben fetes

**Grup Municipal de VdC-CUP**.- Celebrem que es contraresti el titular, entenem que des del 2003 no hem rebut notificació de haver incomplert res, des del comunicat de l’ACA i de la Representació de la Comissió Europea a Barcelona,

**Sr. alcalde, Marcel·lí Martorell i Font.** Tot ha sortit del Comunicat de la Comissió Europea, a BCN, entenc que el periodista ha donat a entendre alguna cosa que no és, no he pogut posar-me en contacte amb el director de l’ACA, el que faré es posar-me en contacte amb l’ACA, ja que han passat aquest comunicat des del Departament de premsa de l’ACA.

No estaria de més que l’Ajuntament fes esment d’aquest comunicat en els mitjans i les xarxes socials per desmentir o defensar que les coses son d’una manera i no d’una altra.

Ho farem, ho farem per guardar el bon nom de l’Ajuntament

**Grup Municipal de VdC-CUP**

**Sr. Aleix Auber i Àlvarez.** Celebrem que s’estigui fent un pas per mirar si passa alguna cosa amb el cabdal d’aigua de la Bassa.

La canonada trencada de la Costa de Cal Manel fa temps que està brollant, no sabem si es podria fer una actuació des de l’Ajuntament i revertir a la propietat privada.

**El Sr. alcalde, Marcel·lí Martorell i Font,** - li respon que si ho revertim a la propietat privada, ens rebotarà a nosaltres,

**Grup Municipal de VdC-CUP.**

**Sr. Aleix Auber i Àlvarez.** Proposem que si som conscients que s’estan perdent litres d’aigua diaris ens hi haurem de posar forts.

**Sr. alcalde, Marcel·lí Martorell i Font.**  Ho dic amb cautela no tinc la plena seguretat del que et diré però si nosaltres tapem aquesta canonada per on brolla, aquesta aigua sortirà pel final de la canonada.

**Grup Municipal de VdC-CUP**

**Sr. Aleix Auber i Àlvarez.** La moció aprovada PHA, dóna la sensació que s’està delegant a serveis socials i bàsicament entenem que ha de ser la regidora en concret o l’equip de govern que agafi el “toro” per les banyes.

Hi ha uns acord que son importants i perquè tenen relació amb la vida de la gent.

Insistim que la sensació és que hi ha una deixadesa i una comoditat en derivar a serveis socials el que l’Ajuntament pot fer, hi ha altres punts de la moció que es poden treballar amb esforç i dedicació i podem fer bastant més.

Tornem a reivindicar que ens tornem a implicar-nos tots amb les reivindicacions de la PHA.

**Grup Municipal d’ERC**.

**Sr. Àngel Soteras i Largo.** Un comentari i una pregunta,

**Cartell Font Cuitora**

El comentari es que ens alegrem que després de mesos i plens de demanar que es mires que s’havia de fer amb el cartell de la Font Cuitora, després de mesos de demanar-ho ha desaparegut el cartell i podem veure la Font Cuitora en tota plenitud, ens alegrem d’aquesta fita aconseguida .

La pregunta lligada amb l’aigua, amb el Reglament que vam aprovar, subministrament que vàrem aprovar perquè s’entenia que com més regulat i ordenat estigués tot millor.

En el Reglament de subministrament ens comprometíem com a Ajuntament a mantenir, reparar tota la nostra xarxa amb l’objectiu de reduir el nivell de pèrdues i millorar el rendiment.

I ens comprometien d’anar informant trimestral de forma pública i transparent, dels volums captats i dels volums subministrat a l’usuari.

Volíem saber què es fa en aquest sentit?, en aquell moment semblava que el més fàcil seria publicar-ho a la web municipal.

Com porta l’equip de govern tot aquest tema de transmetre aquesta informació d’una manera pública?

**Sr. alcalde, Marcel·lí Martorell i Font**  És un deure pendent en l’aigua hem fet molta feina, hi havia un tema pendent des de fa quaranta anys, que és el trasllat de l’aigua de Ca l’Anton al municipi de La Torre de Claramunt, en aquest any o any i mig el que ens ha ocupat i preocupat més és això, bàsicament perquè era el més urgent per poder cobrar les taxes de l’aigua, i en aquest element no se li ha donat tanta prioritat.

Se’ns demana des d’Esquerra i hem de mirar de complir, ara mateix dir-te no ho hem fet.

**Grup Municipal d’ERC.** No és especialment complicat

**El Sr. alcalde, Marcel·lí Martorell i Font.**  Esperem que no ho sigui, aparentment sembla fàcil, no ens hem posat a fer-ho, si no ho podem fer volem saber el per què.

**Grup Municipal del PSC**

**Sr. Aarón Alcázar i Gutiérrez.** Reivindicar el tema del mirall del carrer Divina Pastora.

**Sr. alcalde Marcel·lí Martorell i Font.** Em sembla que s’ha mogut bastantes vegades, jo crec que un camió aparca allà i mou el mirall

**Grup Municipal del PSC.**

**Sr. Aarón Alcázar i Gutiérrez .** És que no existeix mirall

**Sr. alcalde, Marcel·lí Martorell i Font.-** Ah, no existeix, perdona**,** el camió se’l deu d’haver emportat.

**Grup Municipal del PSC**.- El que es movia el del carrer Lluis Companys i aquest no existeix des de fa una bona temporada, és un carrer per on surten molts vehicles des del col·legi de la Divina Pastora entenem que es un punt perillós

**Sr. alcalde, Marcel·lí Martorell i Font.** Procurem fer els deures i més ara que la regidora d’Urbanisme s’ha reincorporat al servei.

Volia donar compte de vàries coses, tenia previst explicar la notícia de la Comissió Europea.

**Saló de la Infància**

Comentar-vos de què hi ha previsió de fer el saló de la infància amb col·laboració amb Capellades comerç, la iniciativa ha estat seva. La idea es fer-ho conjuntament, unint sinergies serà positiu per Capellades.

Si només ho hagués de fer l’Ajuntament sol, no seria possible, i si ho hagués de fer Capellades comerç, segurament tampoc, parlant, dialogant assentant-nos també descobrim que podem fer coses noves i en positiu per dinamitzar la nostra vila.

Per tant celebro que avui que tenim una representant del comerç dono les gràcies a Capellades Comerç de poder realitzar aquesta activitat durant les festes de nadal.

Celebro que hàgim aconseguit 4000 € per dinamitzar el comerç de Capellades,

Sens ha certificat que Diputació de Barcelona ens paga el projecte tècnic executiu de la rehabilitació de la Casa de la Vila que esta valorat en 40.000 € i la Diputació n’aporta 35.000 € un projecte amb aquesta necessitat, d’un edifici que més allà de ser la Casa de la Vila és un edifici catalogat com a bé cultural d’interès local, és un primer pas per recuperar aquest espai que és de tots, i que des de la seva edificació no s’hi ha fet res fins fa dos estius que es va fer la consolidació de la teulada que per cert, també ens va pagar Diputació de Barcelona

Celebrem que un projecte de 40.000 € estigui subvencionat amb 35.000 €

**Mapa Patrimoni Cultural de Capellades**

Valorem positivament que la Diputació de Barcelona ens subvencioni la realització i manteniment del mapa del patrimoni cultural del terme municipal de Capellades, està valorat en 5.999 € i ens el subvenciona en 4.199,30 € per tant diré que no és excessivament car, tenim en compte que altres mapes de patrimoni cultural que s’han fet per altres municipis són mes cars. Si ho recordeu en el passat mandat, vàrem fer un catàleg del patrimoni cultural i artístic de Capellades, i lo bo d’aquest mapa és que és consultable de manera interactiva, és a dir, podeu consultar per exemple el de La Torre de Claramunt hi ha una connexió web, tot és més positiu que no pas tenir-ho en un calaix perquè d’alguna manera el democratitzem i fem que tothom i tingui accés.

**Intervencions sala de Teatre La Lliga**

Hem rebut una subvenció extraordinària de la Diputació de Barcelona valorada en 40.000 € que vàrem demanar per edificis singulars, que servirà per recolzar aquesta obra de sectorització de “Sala del Teatre de La Lliga” que permetrà entre d’altres millorar les condicions de seguretat, obtenir l’alta de llicencia d’ activitat i una subvenció de 42.000 € destinats a la impermeabilització i aïllament la paret que dona al carrer major, que es una de les idees per fer.

A la sala teatre també hem rebut una subvenció de 2.262 € de suport tècnic per fer el pla de seguretat de la mateixa sala.

**ADF camins**

Vàrem tenir una reunió amb l’ADF de Capellades, i els tècnic de protecció forestals de la Diputació de Barcelona, abans no s’acabi l’any es farà una petita actuació valorada en 2.550 € per tal d’arreglar el camí del repetidor, hi ha camins forestals aquest concretament surt de La Torre de Claramunt, entra a la Pobla de Claramunt i entra a Capellades, el criteri de Diputació és el següent : hi ha camins que són intermunicipals, però s’adjudica a algun dels municipis. També hi ha algun camí de Capellades que passa per La Torre de Claramunt i el paga l’ADF de la Torre de Claramunt, però en aquest cas el que es fa és el següent sistema : el camí del repetidor, que de fet són dos camins, el del bosc del guenyo i de Cal Guasch, que el que fan de manera rotatòria, cada 4 anys, es fan arranjaments de forma rotatòria, donat que estan dins el catàleg de camins de la Diputació, per això són aquests i no uns altres, faran un repàs abans no s’acabi l’any fins el repetidor, amb algunes corbes per nivell de l’aigua, etc

**Poliesportiu**

L’àrea d’esports de la Diputació ens paga aquest any un pla d’estalvi energètic de 3.000 euros que el realitza CUBIC ESTUDIO INGENIERIA en el qual es mira de fer estalvi d’energia al poliesportiu i vàrem demanar que es fes un pla d’autoprotecció valorada en 3.509, € que realitza JG INGENIEROS SA tot això ho adjudica Diputació de Barcelona per fer el pla d’autoprotecció del poliesportiu

**1r. Aniversario de la Biblioteca Municipal “El Safareig”.**

Finalment el 19 de desembre, fent-lo coincidir amb el primer aniversari de la Biblioteca Municipal es presentarà un llibre que publicarà l’Ajuntament de Capellades i que ens paga el Departament de Cultura de la Generalitat valorat en 1.140 €, que és un llibre que han realitzat les educadores Sra. Montse Albareda i la Sra. Montse Solé, dedicat a la biblioteca, hi ha un personatge infantil i tot gira en torn a Capellades i la Biblioteca, el dia 19 faran la presentació. Una festa infantil, una mica amb la idea de què previ a les festes de Nadal pot ser un reclam perquè si els Reis o el Tió el volem venir a comprar, per un mòdic preu faríem un llibre de Capellades adreçat al públic infantil.

És el resum de subvencions ara que s’acaba l’any, i ens agradaria que en la presentació del llibre infantil puguem ser-hi tots

I dir també que una mica amb la idea de endreçar la casa, amb l’aspecte laboral va sortir a concurs la plaça de caporal de la policia, el de la directora de la Biblioteca de Capellades i la gent que està al Patronat de l’Organisme Autònom de l’escola Bressol ja sap que estem en fase de treure a concurs el lloc de treball de la cuinera poc a poc anem endreçat els llocs de treball.